Drammen havn

Drammen havn er en interkommunal havn eid av Drammen, Lier og Asker kommuner. Havnen har adkomst fra ytre Oslofjord gjennom Svelviksundet og opp Drammensfjorden. Drammen havn er en intermodal knutepunktshavn, som betyr at to eller flere transportformer inngår i en transportkjede der gods fra bil, bane og båt omlastes raskt og kostnadseffektivt. Havna er knutepunkt sentralt på Østlandet og har et kundegrunnlag på to millioner mennesker innenfor en radius av 10 mil. Drammen havn er en av stamnetthavnene i Norge og en sentral del av infrastrukturen for miljøvennlig transport til og fra regionen. Drammen havn har i flere tiår vært Norges største havn for bilimport, men behandler også containere, offshore installasjoner, prosjektlaster, stål og stykkgods.

Drammen havn har historie tilbake til vikingtiden, og er sikkert også ennå eldre. Før byen Drammen ble ble anlagt bestod området av tre steder Bragernes og Strømsø med Tangen som begge hadde kjøpstadsrettigheter.

Historie

1200-tallet 
Det foregikk utstrakt trelasthandel med Nederland og Danmark allerede på 1200-tallet.

1400-tallet 
Da en bosetting tok form ved munningen av Drammenselva utviklet havnen seg til et viktig handelsområde i Drammen.

1700-tallet 
På 1700-tallet vokste havna i takt med tømmereksporten, havna var Norges viktigste trelasthavn og eksporterte på den tiden like mye som alle havnene i Oslofjorden sammenlagt. I 1715 fikk ladestedene Bragernes og Strømsø hver for seg kjøpstadsrettigheter.

1800-tallet 
Randsfjordsbanen ble anlagt fra Drammen til Randsfjord stasjon ved Jevnaker i 1868 og i 1872 var Drammensbanen mellom Drammen og Oslo på plass, noe som gjorde Drammen til et viktig jernbane-knutepunkt.

På slutten av 1800-tallet ble det anlagt en rekke papirfabrikkene oppover langs Drammenselva, det førte til ennå mer eksporthandel. Det var også annen industri som glassverk, jernverk og bryggeri.

I 1889 ble den første isbryteren og slepebåten, D/S Thor, kjøpt inn, dette sørget for helårsdrift på Drammen havn. Den var bygget ved Nylands Værksted i og var et 94 fots dampskip. Før 1880-tallet ble isbrytere noen ganger leid inn men ofte stoppet skipsfart helt opp den tiden fjorden var islagt. Drammensfjorden fryser lett til fordi det er lavt saltinnhold i fjorden. Det var vanligvis is fra desember til mars/april men i senere tid har det vært mye mindre is i fjorden. 

I 1899 startet også en omfattende havneutbygging.

En ny større isbryter, Tjalve, med 250 hk ble bygget i 1892.

1900-tallet 
Etter som papireksporten økte ble det satt opp et lagerskur og Krankaia ble oppgradert.

Isbryteren Tjalve fikk hjelp av en ny isbryter i 1918, Thor.

Drammens Havnelager ble anlagt på Holmen i 1918.

1950-tallet 
På slutten av 1950-årene ble de gamle isbryterne avløst av Thor II med 800 hk.

1960-tallet 
Isbryteren og slepebåten Thor III overtok i 1960, den er 35 fot og har 1430 HK og er fremdeles i bruk.

Samtidig som eksporten fra papirfabrikkene minker ser havna en økning i import og etter hvert blir Drammen bil havn etablert som er starten på enorm import av biler i Drammen havn. Den første bilen, en Datsun, ble heist i land i 1964.

I 1967 åpnet Holmenbrua som ga havna bedre veiforbindelse som igjen bedret logistikken for Drammen havn.

1970-tallet 

I 1974 står Risgardenkaia ferdig og bidrar til videre vekst.

2000-tallet 
Holmen blir på dette tidspunkt utvidet med 90 mål.  

Kystverket fullførte i 2008 utdypingen av Svelvikstrømmen som har bidratt ytterligere med å legge til rette for en kostnadseffektiv og miljøvennlig sjøtransport til og fra Drammensregionen.

2010-tallet 
I 2014 ble containerkapasiteten doblet og i 2016 fikk havna syv nye jernbanespor.

Drammen Bilhavn 

Drammen Bilhavn A/S ble stiftet 10. januar 1964 av det Svenske rederiet Wallenius Lines som var hovedaksjonær og transportselskapet Oslo Motorships A/S, skipsmekler Knut E. Møinichen og skipsfører Bengt Tørnquist. Første billast på totalt 1700 biler ankom Drammen havn 31. mars 1964. Oskar Skotvedt Automobil A/S var den største kunden i 1960 årene, og var importør av bilmerkene Morris og MG. I 1970 etablerer British Leyland Norge A/S seg i ett nytt bygg på 2000 kvadratmeter over fire etasjer seg ved havnen og Renault Norge A/S flytter importen sin fra Oslo til Drammen. Totalt mottok havnen 37 000 biler i 1970.

I 1976 importerte Drammen Bilhavn A/S følgene bilmerker: Datsun, Toyota, Mazda, Honda, Mitsubishi, Subaru, Renault, Citroen, Simca, Chrysler, Sunbeam, Saab, Lancia, Lada, Volga, Moskvitch, Skoda, Morris, Austin, MG, Triumph, Rover, Jaguar og Land Rover/Range Rover.

I perioden 1981 til 1985 kjøpte Ole K. Karlsen gruppen gradvis opp Wallenius dominerte selskapene og hadde ifra 1985 full kontroll. Havna hadde følgende år mottak av totalt 91 000 biler.

I 1998 ble et nytt lagerbygg på 30 000 kvadratmeter innviet på havna.

I 2003 fusjonerer Drammen Bilhavn A/S og Motortransport A/S og bytter med det navn til Autolink A/S. I 2008 oppretter Autolink et eget jernbaneselskap under navnet Cargolink A/S, men resultatene uteblir og selskapet blir avviklet i 2016.

I 2017 setter Holmen en ny mottaksrekord med 111 547 biler, av disse var 23 prosent elbiler. Samme året bytter Autolink navn til Axess Logistics A/S. 

Axess Logistics A/S i Drammen hadde i 2019 181 ansatte og en omsetning på ca. 450 millioner kroner. 

2022 ble et nytt rekordår med 121.655 biler.

Havnefogder og havnedirektører 
Etter en forordning om havnevesenet i Norge i 1735 fikk også Bragernes og Strømsø med Tangen en havnekommisjonen og havnefogd i 1736.

 1736 - ?          Niels Diedrichsen
 1864 - 1882    O. Petter Baardsen
 1882 - 1904    O. Walstad
 1905 - 1910    A. Halstensen
 1910 - 1927    H. Otterstad
 1927 - 1948    J. C. Kolderup
 1948 - 1958    Erling Madsen
 1958 - 1980    Reidar Lyngaas
 1980 - 1997    Hans-Erik Hansen
 1997 - 2022    Einar Olsen (titulert som havnedirektør)
 2022 -             Arne Fosen

Referanser 

Havner i Norge
Næringsliv i Drammen
Samferdsel i Drammen
Drammensfjorden
Næringsparker og industriområder i Viken